**Ajánlás a történelemtanár szakos hallgatók és mentoraik számára**

**az egyéves összefüggő egyéni gyakorlat végzéséhez**

Az összefüggő egyéni gyakorlat továbblépést jelent a gyakorlóiskolai gyakorlatok felől az önálló tanári működés irányába. Ezért szükséges, hogy e gyakorlattípus végzése során hallgatóink nagyobb önállósággal és felelősséggel tanítsanak, mint a gyakorlóiskolában. Ezzel összefüggésben az alábbi szempontokat ajánljuk hallgatóink és mentoraik figyelmébe:

* A gyakorlóiskolában a hallgató jellemzően több osztályt, csoportot tanít rövidebb ideig. Az egyéni gyakorlat során azonban szükséges, hogy a hallgató hosszan tartóan és önállóan vállaljon felelősséget az általa tanított osztály, csoport előrehaladásáért. Tehát folyamatosan, huzamosabb ideig (lehetőleg a teljes tanévben) tanítsa osztályát, csoportját, amelynek óráit ne osszák föl a mentor és a hallgató, illetve több hallgató között.
* A gyakorlóiskolában a hallgató óravázlatát (prezentációját stb.) a vezetőtanár rendszerint előzetesen ellenőrzi minden egyes tanítási óra előtt. Az egyéni gyakorlat során azonban indokolt, hogy a hallgató előzetes kontroll nélkül készítse elő a tanítási órákat, és – a tanterv és a közösen kidolgozott tanmenet keretei között – önállóan határozza meg az óra ismeretanyagát, a felhasználandó médiumokat (forrásokat), munkaformákat és módszereket. A mentor feladata elsősorban az, hogy megfigyelje a hallgató munkáját, nyomon kövesse annak eredményességét, és rendszeresen visszajelzést adjon róla a hallgatónak. Természetesen a hallgató, amennyiben szükségesnek tartja, kérhessen tőle tanácsot az órát megelőzően is. Az önállóbb felelősségből következik az is, hogy szükséges közvetlen hozzáférést biztosítani a hallgató számára a digitális tanulási terekhez (Google Classroom, Teams stb.).
* A PTE dokumentumai nem egyértelműek abban a kérdésben, hogy a mentor köteles-e jelen lenni a hallgató minden óráján. Álláspontunk szerint szükséges, hogy a hallgató a gyakorlat során tanítson egyedül, a mentor távollétében is. A kérdésben az ELTE Tanárképző Központjának szabályozását tartjuk irányadónak, mely szerint a mentor az órák 30-50%-án vegyen részt, a tanév során fokozatosan csökkenő mértékben. Megjegyezzük, hogy hallgató közreműködése esetén a mentor felelőssége a tanítás minőségéért más, mint amikor ő maga tanít. Felelőssége ilyenkor közvetett, kötelessége nem az állandó jelenlét (ez nem biztosítéka a minőségnek), hanem a rendszeres figyelemmel kísérés, tanácsadás, segítségnyújtás.

Az egyéves összefüggő egyénigyakorlat rendjét a PTE Tanárképző Központja által közzétett dokumentumok szabályozzák. A fentiek az ott leírt szabályokat kiegészítő ajánlások. A szövegben említett szabályzatok elérhetőek az alábbi helyeken:

<https://tanarkepzokozpont.pte.hu/hu/vezeto-es-mentortanaroknak> <https://tkk.elte.hu/osszefuggo_egyeni_iskolai_gyakorlat_21>